Salmos.
107.
Apanllee, wapparee, tángints, watam minamari wanasiriwa. Urutamari iyaa chinaku taakiya. 
Apanllpa tsiyatkuni, amb táyani. Watam kundararini iyaa kasirangitaateesinaya, pseertartaatini taaranguni, Apanll iyaa yanpuyaru, iyaamshutam tsapunni wayarangiya. Yap zar yaku ambtam, yap zar puku ambtam, yap zar puwachingarattu ambtam taaranguni, Waana Apanll yanpuyaru, tsapunishtam wayarangiya. 
Iyashuch tputs ashpatam masarsin, Tsap puzap tputs ndunarip xixtarashin, ashiranganaya. Yap ngoots ndunarip, yaktatam ndunari ambtam naataranganaya. 
Mariz kayatarangsin, sachitarangtamsin, Marizimun pakchim tsipamaam pshataranganaya. 
Kapung puniksin, tsipatureema, atusin, Apanllee kuruzuranganaya. Apaa, Istanda, táranganaya. Apanllsha mazinarangu, kapung istarangiya. 
Yapsha ngoots wanasiri ambsha machtarangiya. 
Ashiriya Apanllee, Wapparee, táyani, yuwamand iyaa kapung istarangu anumanda. Watam iyaa uru istaranguwa. 
Tputs sachitkusin, wasachee imayungakiya. Katungtsee kapung panarangitamta. 
Mishat, iyashchi tputs tunimushpaz taaksina, ashirusin kiyung kachiyaranganaya. Putám kateenpa kamurim tamaparee ashirusin, mang' kapung kiyung kachiyaranganaya. 
Apanllee kuk kapung ngatkusin, nda mazinarangana. Taarashipan wamaritaa kasiku, anootstaa kuk ngatarangsin, Watsta. ¿Chak ashishtapa? tárangana. 
Ashiri Apanllsha tsiyantarangu, Israelshuchee tputs tumuchchurtamaam wayarangiya. Taárashee yutari wayarangiya. Ashirangu, zarnasimun pakchim tsipamaam pishtarangana, ¿Watam tputs istampan ndunarimunawa? 
Itamsamaam pinasaksin, ¿Chakaja iyaa istach? atusin, Apanllee kuruzuranganaya. Apaa, Istanda, táranganaya. Apanllsha mazinarangu, iyaa nayaniku, tapachindarangiya. 
Sheeru, iyaanpee tsapunni kanapumaam ngoots wanasiripsha yámandarangiya. 
Ashiriya Apanllee, Wapparee, táyani, yuwamand iyaa kapung istarangu anumanda. Watam iyaa uru istaranguwa. 
Iy tumanampaz ashiruni taarangtaatini, tumanshish wach ngusambpapaz tinama ashiru, anoo Apanll ichipambayaru, iyaa tashitungarangiya. 
Mishat, iy zitaminarini ashpatam Apanllee kuk kapeetarangsin, waanamandari yutaritshishirini, mang' ndunpaz ashiranganaya. Kizpur wanguytarangusin, kiyung kachiyarangsin, 
tsipamaam zandakusin, katungtsee tsachiyaksin, kataranganaya. 
Waanaatsee tapachindamaam pinasarangana. Tsipataruneepa atusin, Apanlleetssha, Apaa, shiyamari istamaam waritaksha. Istangcha iyaatsi, táranganaya. Apanllsha nayanirangu, 
tsiyatarangu, Yarchintspa, tárangiya. Tárangu, wánguyar tsipatsimasheetstaa arap kapeetarangiya. 
Ashiriya Apanllee, Wapparee, táyani, yuwamand iyaa kapung istarangu anumanda. Watam iyaa uru istaranguwa. 
Ashiri chineetsis putayarus, Apanllip pang' machtayarus, muchingints. Sheerus, Apanllee Wapparee, tángints. Mangis ksanandari tputsee, ¿Apanll wanip iyaa istaka? Uru kapung istakiya, tángtsa. 
Mishat, iy zitaminarini ashpatam marip mus kapungumaship xiyranganaya. Maachiritaa tupaxanxangatu, minup tsap naatarangsin, 
Mus apusanand Apanllee tínamarini parangusin, kapung puniranganaya. 
Apanll kambusuroo kamachtaku, tárangiya. Kizpur kambustangcha. Ashkachush, kungsha kizpur warastachpa, tárangiya. Tárangu, mussha kapung kizpur warastarangu, íwar manginaa káchingkaru, zaw zaw ántaru, pzachtataru, íwar kárirataraa, yusursha wantsush imurip karuwataraa, yusursha kárirataraa ashtar ashirangiya. Anoo tputs parangusin, kapung napuxtaranganaya. Tsipachpachee, tárangana. 
Watam mus kizpur warastarangu, bot tawinintara, tawinintara ashirangu, naamam wanasir pinasaranganawa. Tputs karusam naaku tamartarpari ashirusin naataranganaya. 
Itaru, amb ashku anoo parangusin, kapung puniksin, Apanllee tsiyatkusin, táranganaya. Apaa, iyaa istangcha. Tapachindangcha, tárangusin, Apanllsha istarangiya. 
Kapungtaa warastarangu, kambusursha zanayataramach ashirangu, warassha achtamarisha maras, maras, ashishtaramach ashirangiya. 
Waras zanaramchu, anoo parangusin, mang' ksaranganaya. Apanll ashirangu, waana tputsee machtarangu, yap patusis wanasiri paramashtaru annung matayaranganaya. 
Ashiriya Apanllee, Wapparee, táyani, yuwamand iyaa kapung istarangu anumanda. Watam iyaa uru istaranguwa. 
Shaniyeeruni, Apanllee kurakareetsini ungirtayani. 
Yuwamand tputs yutarit taarangana, anumand Apanll waana kamachtaku, yuwaatstaa kung shungshungtaru anootstaa puzarangiya. Tsapootstam tayutariteeyaru, tatsumirangsin, nda pakchiyam wanasir kxoonarangiya. 
Itaru, yuwshat tputs Apanllee kuk payurangana, anshitisin tsap puzamunaatstaa, wanasireemsha wayarangiya. Anumunsha, kungoots wanasir shungshungtaru wayarangitamta. 
Tputs ichtaru marizimun kiyung kachiyarangana, anshitisin pangoo kapung pangupangu ashirangsin, yaktaamsha kinarangiya. 
Sheeru, mazareemsha kizarunaa wanusi tatsumeersin, pzapaneerangusin, zapan wanusee pusaranganaya. 
Waana Apanll istaku, ashirangiya. Wipaatstamsin pzapaneeranganaya. Anumunsha, chinuzee wakaraatstam pzapaneeranganaya. 
Wandtaatiya tputs chawap tsipakchusin, misha wakararinitam tsipakchu, pakchimsha katuchkachu, anootssha tputs natsampansha kiyung yachakchu, yuwamand tputs mang' mantsaksin, tanukana, anumand 
Apanllsha natsampanee wanichiya. Tsap puzap, ngoots ndunarip, apusap zanganchiya. Ambiri yutaritshishpan masataru izuuru pastachiya. 
Tputs pukir kiyung kachiyku, anoo Apanll pakchu, kapung istachiya. Yap nda chinaru amb Apanll wipaamsha pzapanimaam, misha maachiritam pzapanimaam istachiya. Opeej ashiru wip zapan turutut, turutut ashtachiya. 
Anootssha pakchusin, yuw tputs Apanllee kuk payuku, tuminku, anshtisin mang' ksachinllinaya. Yutaritshishpansha tputs anoo pakchusin, paziksin, kuk mbamatakpaz ashtachpasinaya. 
Manguriri tputs anoo pakchusin, mangush chinaku, uru yuwaa Apanll tputsee chinaku anoo yasachpasinaya. 
