Tayusima.
32.
Na Apaa, shaana mazinangandama; watam shiy kanindaatstam, tsapurunaseetstam tinarangshawa. Siysa Israelchichis ichingarus kaapaniri nee mazinangtsa. 
Na nuw tsiyatkachuri, sin sinaku zapan paratzatariya. Púranas tamapari ashiru pzeezakchu ichingarumun chirichir kachachtachiya, Ichingarumun mashar xuwattaru uru amb ashtachiya, nuw siyaam tsiyatkachurina. 
Ashiri na nuw Apanllimun Taarashipanimun sur tsiyatkachuri siysa mazinangtsa. Apanll Taarashipan wizpur kapungcha. 
Watam Apanll iyaa urutamari ichingaru zar ksutku taakiya. Ichingaru yuw waana ashirangu an wanasirinandaricha. ¿Antaati Apanll ngichtareeja? nduncha. Mishat, nda minumtaatsim tputs chinakiya. Ichingaroo tputs minumtaatsiripaz ashiru chinaku taakiya; watam uw itsinsampaniwa. 
Itaru, siysa Israelchichis tputsis yutarittischa. ¿Antaatiya k'kuzee payumaam yasareezis? Ashirucha, yuwaa tputs amb ashkana anoo Apanll ¿antaati Nuw ipartana, tácheeja? ndambaree, atiya. Apanlltaa siyaa tinarangunts, ashiritaa siysa waa kuk kapeetaksa. 
Ashiriya, yuwamand siyaam Apanll aship istayaranllu anumand pakchiyam wappari támaamayam nda zandaksa. Siyashuch pakchiyam nda wanasir chinamaam yasaksa, watam siyaa waana Apanll tinaranguwa. 
Ashiriya, na kaapaniri mangishish chinangantsa yuwaa Apanll sirútama tamayaranlleeja anootsi. ¿Wandaya anoo yasamaam nda waritakus? Ashiri apareetsshitis mashangtsa, nduntaatiya ashiru, siy maachiritaatsis kizpur wachina, pachireewatsis saanpata mashangtsa. Uwshapari siyaa ichingaru kamanchiya. 
Sirútama Aparich waamari kasiru, tputsee tsapuranasshuchee ipuseeru, piyam waanandaritam zangankachu, minootssha piyam waanandaritamsin zanganta, sheeru watsapuneemshitisin minumtawamaritamsin panambarangiya. Itaru, Israelchicheetsim kizpur chinarangiya. 
Apanll uru wasina iyaa Israelchicheetsini waama tiptsir ipusarangiya. Ashiri anchicheetssinaya ashiru, Nuwpari tputsirina, tárangiya Apanlli. 
Waana iyaa ksutarangiya. Yap kung ndunari ambtaa naataranguni, kambusur kizpur kambustarangitaa, zaritam kizpur zatarangu ksaneerangitaa, Itaru, Apanllsha uwish itakpaz ashirangiya. Anush iyaa wanasir tayaspatarangiya, Tputs wipaa kizaa kizpur chinaku tamatarparee ashiru, Apanll iyaa ksutarangiya. 
Kpurangamash maachi yungan wipaa purangamaam tayaspatapi átu, wipaa wixtamarimand yachamaam turpuyaru, Yusur waantatam, Naringapi átu, ushimun wipaa chipata sheeru, yusur waashtam wayataru, ambitam Apanll iyaa ksutku ashirangiya. 
Apanll Taarashipan waana siyaa wanasir ksutarangiya. ¿Antaati apanllputs minumtiyam amb ashtar? Nda. 
Itaru, Apanll wamari siyaa amb ashiru ichingarootsis wanasir ksutarangiya. Anush tsapuranas ichingaru maachi katungats wanus wanasirimshinand taariya. Kinduratam patumbchish wanasiritawaatsiri tsutarutariya. Siysa anoo yáyarus katungatssa. Olivoo yasina wayungun yachtamsa. 
Wakararis pzapaneekchus, mimiree yáyarus, waakus taatssa. Kaaparaatstam, opeejaatstam karupana wanuts katungkus kis taatssa. Chinuz Basanamand tsap kizpureew wanasireew kuschu anootstam katungatssa. Tatsumartamtis tirikuris kizpur wanasir kxunkachu, wanusee pusatssa. Kizarunaatstam tatsumeerus, pusayarus, tiringeerus, wakunguree vinoom yáyarus, waakus, kizpur wanasir taatssa. 
Itaru, siy anush tsap taakchus, nutsis kapunguyarus, yunganteerus, mangis kis Apanllee ngatkus, wakar tamatarparee ashirus, Apanllee kata, kata ashikpaz ashitssa. ¡Maya! Kizpur yungantkachus, wakar ashirus nutsis kawapshishtarus taatssa. Ksataa taakus, katungkus, kurikpaneemtam kinakchus, Apanlleetsshapari ungirtamaam kasatssa. Apanlltaa siyaa tinarangu, tapachindarangitaa, ashiritaa siysa Apanllee niyratssa. 
Siysa apanllputsee mantsirimshee ungirtakus, Apanllsha anumand kapung tsiyantakiya. Watam siyaa kizpur pachindku, Nuwaatsimari chinangasindama, atuwa, anumand siyaa wanichapantsa. 
Wakarareetsis pachayarus, muchkus, yashingootsimari ungirtakus taatssa. Mangishis chinakus; In apanllputs kaneesichcha. ¿Nee apanllputsee antaati iy zitaminarani sirútama patarazinllinaja? táyarus, mapiyrus anootsimarisha apanllputsee ungirtakush taatssa. 
Nuw siyaa Israelchicheetsis atashina: Aparich waana siyaam taarasheemis wayarangitaa, kizpur wanasir ksutarangitaa, itaru siysa Apanllee kuk izuuru kasachpasa. 
Ashkachinaareesa, Apanllsha waana siyaa pakchu, wipaatstaa tsiyantayaru, nda kis napchiya. 
Apanll kuk ateeja; Na nuw siyaa mangutarishti arapeetari napchima, Ashkachuri, ¿mayaja siyash tushiych? pangpani. Siy kizpur yutarittischa tputsis. Siy nllur mang' ndunari tamatarparee ashiris anoo ¿tamayareezich? ¿mangich tateechich? Pinascha. 
Siysa mangishis piyari chinarangus, In watanacha iy Apanllirini, tárangus, apanllputseetssha ungirtarangis anumand nuwsha kapung siyaa tsiyantarangina, watam nuw siyaa pachindkinawa. Ashiriya, nllitaritaatssha tputs yuw nda nuwaa yasarana anootssha nuwaama tputsireemi ipuschina. Amb ashkachuri, siysa nuwaa pachindkus, anumand tsiyantachpasa. 
Nuw kizpur tsiyani musákuri, mangishi sumas tamapari ashiru muchkiya. An sumas tirookchuri, ashpari tsapoo, yasinawaatstam ichingaroo muchchiya. Tsapoo wanshucheewaatstam muchchiya. Macheewtam ichingaru paratungachiya. 
Ashiriya, siyaam ichingaroomis kiyung yachamaam waneeshish zanganchintspa. Nuw tsiyani musákchuri, wasapaatspaz ashiru siyaam tiyanchintspa. 
Marizimun tsipatssa. Kurapamuntam wanguytakus, tsipatssa. Tsutasheetstam tsipatsimash zanganchitamana. Ashkachuri, uru tputs tsipatsiptar ashtachinllinaya. Tumuzeetstam kázamshee zanganchitamana. Mkaatstam kasumashee zanganchitamana. 
Kundararshitis sundarureetsis pachakchusin, ngootsish tamutamuru anootsimsha pangatssa. Yap nda chinaris amb pangishitis pshtuyarusin, siyaa pachachinllinaya. Kanungaseewaatstam, kamasinawaatstam, kizpur wachinawaatstam, kanxuri mimee mitkuritaa anootstam, pachachinllinaya. 
Nuw mangishi chinarangtana. Siyaa arap zangankachuri, saani arap pseertarus, ambiri pastatssa. Ashkachuri, ndusha nuw siyaa ayamtaati chinachintsa. 
Itaru, nuw amb ashkachinaareena, kundararshapsa nuwaa mantsir stachinllinaya, atutana, Nuw siyaa, Watsta, tárangina. Iyamaricha kasirangini; iy watam kizpuriniwa, ashirupariniya. Iyamari tachiyaranginiya, táchpasinaya. Nuwaatstam; ¿Antaati Apanll waritareeja? Uw ¿tamaycheeja yuwaa iyamari kasirani anootsee? táchpasinaya kundararis nuwaatsiya. Ashirucha, nuw siyaa izuurina nda kapeetamaam zandkina, Apanll mang amb tárangiya siyaatsi. 
¡Siy Israelchichis mangsharitischa! ¿Tamasha Israelchichis nda kitsis mazinaksa? ¿Tamasha nda mangoonaksa? 
Siy mangiptanaareesa Apanllee kuk payukus: Papcha. Apanll iyaa kizpur waneeruneepa, táchinaapsa. 
Na mazinantsa, Sirú ¿tamarinaa siy minumtaatis sundaris minumtaa milo kundarareetsis kasirangsa? Mishat, ¿tsimbunandtaatis sundaris kundarareetsis 10 milootsinasha kasirangtamsawa? Apanllimun siy mangis taturangus, Apanllsha siyaa kizpur wanasir ksutarangiya. 
Kundararini yasaksincha, watam Apanll waana tiptseereem istakuwa. Apanllputssha nda uwaamin istakiya. ¿Uw apanllputsirini iyapa Apanllirini nda waritakuwa? 
Watam iy kundararini taarash kizpur yutaritssincha. Sirútama tamaru tputs Sodomshuch misha Gomorshuchtam taarangana ambitam ashirusin taakanaya. Waanpatatin tayutaritkana. 
Vinoo kizpur kanashayarusin, makpaz wasun ashiru anpa tputsee tayutaritkiya. 
Apanll waana ateeja: Yuw ashkana anoo ayamtaatiyam mbizcheezi. Maacheetsipaz wayayaruch ashiru, natumasamaam tputsee napkina. 
Yuwash zar tatsamkachu, anush nuwshat siyamand tistakachuri, kundarareetsis wanichima. Amb ashkachuri, uwshtisin tsapush ashparitin paraat ashtachinllinaya. Anshuri mikeeruri ashparita kachingeeruri kasachima, átcha Apanll siyaa kundararis. 
Siy Israelchichis wizpuris nduneekchu, Apanllsha waanaa siyaam tiptsireemaru tapachindachiya. Siyaatsinaa Apanll Taarashipan naynikchu istachapantsa. Yuwash siyashuch kurakaris ndunareekchu, sundaruritamtis ndunareekchu, anush Apanllsha siyaam istachiya. 
Kundarareetsshitis Apanllsha, ¿Natuwa, apanllirisawa? Yuwamun siy mangis taturangus, 
wakarareetsis pachayarus, anpat ungirtarangis ¿anuwa? Apanllputsireemis vinootstam waayarangis. ¿An na yapinaaree, natuwa? ¿Mayaamsha nda an siyaam tapachindaka? Watam siy anumun mangis tatuksawa. ¿Nda siyaam istakantsa? Apanll kundarareetsis táchparee. 
Ashiri siy nuwaa kuki mazinangtsa, Nuw minumaritana Apanlli. ¿Antaati min nuwamand kasiru apanll wanindaja? Nuwaana tputsee, tsipachpa tákchuri, tputs tsipakanaya. Waani in tputs taachpa, tákchuri, tputs urutamari wachinayaru taakiya. Nuwaana, tputsee in kiyung kachiyachpa, tákchuri, tputssha anuritam kiyung kachiykiya. Mishat, tputs kas yutakchu, anoom nuwaantatam yarkina. ¿Antaatiya nuw kuki minumtiyam pastamaam wanindaja? izuuru tatsamkiya, átcha Apanlli. 
Nuw urutari sirútamasari taaranguri, ashiritam urutamaritam taachina. Nuwaana kuweetsi íwar paxayeeruri, ichingaru wizpurirpatarti zurampatari tsiyatchina. 
Ashiriya, mchitareetsi kurakurtaru anoo yáyaruri, wanasir iwitseeruri, anpat siyaa kundararis ashparita tpachingayaruri kasachima. Waanamand yutaritshishirini nuwsha kizpur wanichima. Yuwamand nuwaa kapung natsakana anumand nuwsha tpachingachima. 
K'chirpungarimuni ashchiri kuras xatangamchiya. Mchitarpashti ichingaroo tputs much turuyaruri, kasachina. Tputs ursir zapan xatachiya: putamawaatstam kayung, kurakawaatstam kayung, pachat, pachat ashtachina, yuwaa sirú kundartarangis anoo ichingaroo kiyung yachachima. 
Ashiriya, siynaa ichingarus tsapurnasshuchis Apanllchichis washunand Israelchichpat mangis ksangtsa. Yuwamand iy kundararini iyachchee tputs pacharangana anumand ashparita chingayaruri kasachima, watam Apanll waana atuwa. Amb ashkachu, ichingaroo tputs yutaritshishpanee ashpari kachingeeru, wanasirinandsha Israelash tsap taachinllinaya, Apanll átcha, Móysisi tárangiya. Ashiriya, na kamaneena yuwaa Móysis yaseesshee tayaspatarangu anootsi. 
Ashiriya, Móysis Josueypat, Nomarinpatini wip ipuneersin, washunand yuwash Israelchich ashpartin tputs shaneerana anush yaseesshee ashchiri natstaranganaya. 
Natstayaru, ichingaroo Israelchichee; 
Ashiriya, na in zar tsiyatssee Apanllee kuk ichingarus mazinayarus, mangiptis chinangtsa. Ipareetstamtis tayaspatangtsa. Nee tsiyatsis wanasirimshee, Apanllee kamachtamarini urutamarisha payungtsa. 
Mangutaritis iwaziri mazinakus, ¿ashinooja mangoonchis? Kitsiptis izuuru mazinangtsa. An Apanll kamachtamarini siyaam taarashishcha. Anoo tsiyatsis payukinaareesa ashiru, Kanaanash tsap urutamaripa zapan masach taatssa, yuwash Apanll siyaam Ortaga arachich panachintspa tárangu ambiya, Móysis Israelchichee tárangiya. Ashiriya, na kamaneena yuwaa Móysis Israelchichee yuwamunarisha iwatspakamchu, waneerangu anootsi. 
